Politiet leder fortsat efter en forsvundet 42-årig mand fra Aalborg Øst.

Fredag fortsætter politiet eftersøgningen af en 42-årig mand, som torsdag eftermiddag forlod sit hjem i Aalborg Øst i nedtrykt tilstand. Man mener, at han er i området omkring fodboldklubben B52's træningsanlæg, Gigantium og Bøgeskoven. Politiet har opfanget et mobilsignal fra mandens telefon, og eftersøgningen tager nu udgangspunkt i signalet, men der er stadig et relativt stort område, der skal afsøges, fortæller indsatslederen Jes Falberg. Den 42-årige er 184 centimeter høj, er slank af bygning, har karseklippet hår og korttrimmet fuldskæg. Det vides ikke, hvad han havde på, da han gik fra hjemmet. Politiet frygter, at manden kan finde på at tage sit eget liv, så har man set ham, skal man kontakte Nordjyllands Politi på telefon 1-1-4.